b"\n_START_ARTICLE_\nPaul Bocuse\n_START_SECTION_\nDoprinos francoski kulinariki\n_START_PARAGRAPH_\nBocuse je na francosko kulinariko vplival tako posredno kot neposredno. Bil je mentor mnogim kasneje proslavljenim francoskim kuharjem. Eden od teh je bil Eckart Witzigmann, prvi nem\xc5\xa1ki kuharski mojster, ki je prejel tri michelinove zvezdice. Od leta 1987 velja nagrada Bocuse d'Or za najpresti\xc5\xbenej\xc5\xa1o nagrado na svetu za kuharske mojstre, njen prejemnik pa \xc5\xa1e danes neuradno velja za svetovnega prvaka med kuharji. Pri tem velja, da dr\xc5\xbeava, katere dr\xc5\xbeavljan je dobil to nagrado, prihodnje leto ne sme sodelovati na tem tekmovanju._NEWLINE_Tudi sam Bocuse je bil ve\xc4\x8dkrat odlikovan za svoj doprinos k uveljavljanju francoske kuhinje, saj velja za ambasadorja sodobne francoske kuhinje. Najve\xc4\x8dje priznanje, ki ga je dobil, je medalja Commandeur de la L\xc3\xa9gion d'honneur, leta 1961 pa je dobil tudi visoki naziv Meilleur Ouvrier de France.\n_START_SECTION_\nRestavracije\n_START_PARAGRAPH_\nOsrednja restavracija Paula Bocusa je luksuzna restavracija l'Auberge du Pont de Collonges v bli\xc5\xbeini Lyona, v kateri \xc5\xbee desetletja stre\xc5\xbeejo tradicionalni menu. Restavracija je ena redkih v Franciji, ki je pridobila tri zvezdice v vodniku Michelin Guide. V Lyonu ima Bocuse \xc5\xa1e verigo restavracij in kavarn (brasserie), Le Nord, l'Est, Le Sud ter l'Ouest, od katerih je vsaka specializirana za drug del francoske kuhinje. Eno od restavracij, ki se nahaja v pari\xc5\xa1kem Disneylandu, vodi Paulov sin."